
Slovenský dom v Prahe obľubujú konšpirátori. Podobný projekt má vzniknúť aj u nás

[bookmark: _GoBack]Kontroverznú Krameriovu cenu minulý rok udelili in memoriam Jánovi Kuciakovi. Šéfredaktor Aktuality.sk aj Kuciakova rodina ju odmietli prevziať.
Odovzdávanie pochybnej novinárskej ceny a nedôvera slovenských spolkov v Česku. Toto všetko sprevádza existenciu Slovenského domu v českom hlavnom meste.
Podobný projekt, možno aj s podobným prevádzkovateľom, by mal do konca tohto roka vzniknúť aj v Bratislave.
Zriadenie Českého domu pripomenul Zuzane Čaputovej na nedávnej návšteve v Česku jej náprotivok Miloš Zeman.
Čaputová skonštatovala, že projekt je vo finálnej fáze a slovenská vláda je pripravená vyčleniť sľúbených necelých 400-tisíc eur.
Slovenský dom v Prahe prevádzkuje od jeho vzniku v roku 2014 spolok Slovensko-český klub v Prahe. Jeho podpredsedom je Vladimír Skalský, ktorý zároveň Slovenský dom riadi.

Otázniky okolo riadenia
Na prevádzke Českého domu by sa chcela podieľať sesterská organizácia Slovensko-český klub v Bratislave.
Zatiaľ však nie je jasné, či to tak naozaj bude. Zriadenie domu v našom hlavnom meste má na starosti český veľvyslanec Tomáš Tuhý.
Český rezort diplomacie však zatiaľ oficiálne nepotvrdil, kto bude dom v Bratislave prevádzkovať.
„K fungovaniu Českého domu v tejto chvíli môžeme povedať len toľko, že ministerstvo zahraničných vecí v spolupráci s vybranými rezortmi a Kanceláriou prezidenta republiky aktívne pracuje na vlastnom, rozsiahlejšom koncepte tejto inštitúcie,“ odkázala Hana Klučarová z českého rezortu diplomacie.
Podľa nej je predčasné hovoriť o detailoch prevádzkovania domu.
Od Českého domu dáva ruky preč aj náš rezort diplomacie s tým, že všetko zastrešuje česká strana a my len prispejeme, podobne ako Česi prispeli na náš dom.
Prevádzkovanie nevedel potvrdiť ani riaditeľ Slovenského domu a podpredseda Slovensko-českého klubu v Prahe Vladimír Skalský. Podľa neho je to na rozhodnutí českých orgánov.
V roku 2017 pritom tvrdil, že ho Zeman poveril spoluprácou a odovzdávaním know how. Hrad to však poprel, ako píše český portál Hlídacípes.org .
V tohtoročnej januárovej relácii RTVS Reportéri Skalský tvrdil , že vlastníkom nehnuteľnosti, kde bude sídliť Český dom, by mal byť Slovensko-český klub v Bratislave.
Cenu neprevzala rodina ani šéfredaktor
Prečo je zaujímavé, kto bude Český dom na Slovensku prevádzkovať aj vlastniť? Z jediného dôvodu: v tom Slovenskom sa totiž odohrávajú zvláštne veci.
Každoročne sa v jeho priestoroch udeľuje Krameriova cena za žurnalistiku. Na prvý pohľad ide len o jednu z viacerých novinárskych cien. Organizuje ju česká Asociace nezávislých médií. Za jej vznikom stojí jej súčasný predseda Stanislav Novotný, podpredseda Rady ČTK Petr Žantovský, ktorého manželka vedie Slovensko-český klub v Bratislave.
Pri založení bol aj vydavateľ dezinformačného portálu AC24.cz Ondřej Geršl a vydavateľ konšpiračného portálu NWOO.org Jan Korál. Skratka znamená „New world order opposition“, čiže opozícia voči novému svetovému poriadku. Jeho zavedenie je rozšírenou konšpiračnou teóriou.
Manipuláciám na portáli AC24.cz sa venovala napríklad štúdia Masarykovej univerzity v Brne.
Prezidentka sleduje situáciu
Asociácia vznikla v roku 2015 a sídli na adrese Slovenského domu. Od roku 2016 udeľuje ceny za nezávislú žurnalistiku.
Minulý rok ju in memoriam udelila aj zavraždenému novinárovi nášho portálu Jánovi Kuciakovi.
Šéfredaktor Aktuality.sk Peter Bárdy však ocenenie odmietol prevziať s vysvetlením, že v porote boli ľudia, ktorí majú blízko ku konšpiračnej scéne a Kuciakova práca bola postavená práve na faktoch.
Cenu odmietla aj Kuciakova rodina a napokon ju prevzal slovenský veľvyslanec v Česku, bývalý šéf SDĽ, Peter Weiss.
Slovenské ministerstvo zahraničných vecí dáva ruky od Slovenského domu v Prahe preč.
„Jeho zriaďovateľom a prevádzkovateľom je občianske združenie Slovensko-český klub,“ odpovedá riaditeľ tlačového odboru rezortu diplomacie Juraj Tomaga na otázku, či ministerstvo sleduje situáciu v Slovenskom dome, na ktorého vybudovanie prispel štát.
Citlivejšie sa k dianiu v Prahe postavil prezidentský palác. Čaputovej hovorca Martin Burgr tvrdí, že prezidentka je so situáciu oboznámená a očakáva, že úrady, ktoré sa starajú o krajanov, sa ňou budú zaoberať.
To, že na rovnakej adrese sídli česká Asociace nezávislých médií považuje za neštandardné. „Slovenský dom by mal slúžiť primárne pre krajanov na podporu kultúry a ich aktivity v zahraničí,“ odkázal Burgr.

